मुख्य सचिव से बदसलूकी मामला: जांच के लिए CM केजरीवाल के घर पहुंची दिल्ली पुलिस
Home Hindi मुख्य सचिव से बदसलूकी मामला: जांच के लिए CM केजरीवाल के घर...
दिल्ली के मुख्य सचिव अंशु प्रकाश के साथ कथित मारपीट के मामले में गिरफ्तार सत्ताधारी आम आदमी पार्टी (AAP) के दो विधायकों की गिरफ्तारी के बाद अब इस मामले की जांच की आंच मुख्यमंत्री अरविंद केजरीवाल के घर तक पहुंच चुकी है। शुक्रवार को दिल्ली पुलिस मुख्यमंत्री केजरीवाल के आवास को खंगालने पहुंच गई है।
मीडिया रिपोर्ट के मुताबिक, पुलिस का मकसद मुख्यमंत्री आवास में लगे सीसीटीवी कैमरों की फुटेज हासिल करना और उस कमरे का निरीक्षण करना है, जहां पर यह घटना घटित हुई थी। नवभारत टाइम्स के मुताबिक, नॉर्थ डिस्ट्रिक्ट के एडिशनल डीसीपी हरेंद्र कुमार सिंह के नेतृत्व में पुलिस दल सीएम हाउस पहुंचा है। पुलिस टीम के साथ फरेंसिक एक्सपर्ट की टीम भी मौजूद है।
दिल्ली: मुख्य सचिव से बदसलूकी मामले में सीएम केजरीवाल के घर पहुंची पुलिस https://t.co/uIIavuWQG3
— ABP न्यूज़ हिंदी (@abpnewshindi) February 23, 2018
मुख्य सचिव पिटाई मामले में दिल्ली पुलिस सीएम @ArvindKejriwal और डिप्टी सीएम @msisodia से भी पूछताछ कर सकती है pic.twitter.com/eaMed0xGiY
ABP न्यूज के मुताबिक, मुख्य सचिव से मारपीट मामले में दिल्ली पुलिस मुख्यमंत्री अरविंद केजरीवाल और डिप्टी सीएम मनीष सिसोदिया से भी पूछताछ कर सकती है। इसके अलावा दिल्ली पुलिस की टीम सीएम केजरीवाल के घर के कर्मचारियों से भी पूछताछ कर सकती है, सीसीटीवी फुटेज भी लेगी।
बता दें कि दिल्ली के मुख्य सचिव अंशु प्रकाश के साथ कथित मारपीट के मामले में गिरफ्तार सत्ताधारी आम आदमी पार्टी (AAP) के दोनों विधायकों को कोर्ट से झटका लगा है। गुरुवार (22 फरवरी) को अमानतुल्लाह खान और प्रकाश जारवाल को कोर्ट से जमानत नहीं मिली है। दोनों को 14 दिन की न्यायिक हिरासत में तिहाड़ जेल भेज दिया गया है।
इस बीच मुख्यमंत्री अरविंद केजरीवाल के सलाहकार वी. के. जैन के विरोधाभासी बयान से मुख्य सचिव अंशु प्रकाश से कथित मारपीट के मामले में नया मोड़ आ गया है। दिल्ली पुलिस ने गुरुवार (22 फरवरी) को कोर्ट को बताया कि जैन से हुई पूछताछ के बाद नए तथ्य सामने आए हैं। जैन ने बताया है कि आम आदमी पार्टी के विधायक प्रकाश जारवाल और अमानतुल्ला खान मुख्य सचिव अंशु प्रकाश को घेरे हुए थे और उनकी आंखों के सामने वरिष्ठ नौकरशाह के साथ मारपीट की गई।
अतिरिक्त सरकारी अभियोजक अतुल श्रीवास्तव ने मेट्रोपॉलिटन मैजिस्ट्रेट शेफाली बरनाला टंडन को यह जानकारी दी।गौरतलब है कि दिल्ली के मुख्य सचिव ने शिकायत दर्ज कराई है कि AAP के 2 विधायकों ने उनके साथ कथित तौर पर मारपीट की थी। दिलचस्प बात यह है कि इससे पहले जैन ने कहा था कि उन्होंने कुछ नहीं देखा था, क्योंकि सोमवार रात जब यह घटना घटी तब वह वॉशरूम चले गए थे।
AAP विधायकों की कस्टडी लेने की नई अर्जी के साथ अभियोजक ने कहा कि, ‘इस केस में नए तथ्य सामने आए हैं। CM केजरीवाल के सलाहकार से पूछताछ की गई है और CRPC के सेक्शन 164 के तहत उनका बयान दर्ज किया गया है। उन्होंने हमें 4 नाम दिए हैं। ऐसे में पूरे षड्यंत्र से पर्दा हटाने के लिए दोनों विधायकों की पुलिस कस्टडी जरूरी है।’
गौरतलब है कि दिल्ली के मुख्य सचिव अंशु प्रकाश ने आरोप लगाया है कि सोमवार (19 फरवरी) देर रात मुख्यमंत्री अरविंद केजरीवाल के आवास पर बैठक के दौरान ‘आप’ विधायकों ने उनके साथ कथित तौर पर मारपीट की। इस मारपीट की शिकायत अंशु प्रकाश में पुलिस में दर्ज कराई थी। प्रकाश की शिकायत के बाद की गई मेडिकल जांच में उसके साथ मारपीट की पुष्टि भी हुई है।
Previous articleAlleged assault on Chief Secretary: Delhi Police raids Arvind Kejriwal’s house
Next articleबच्ची को जबरन KISS कर फंसे सिंगर पापोन, वायरल वीडियो होने के बाद शिकायत दर्ज